מרשעת (סרט)
ביקורות > תגובת הקהל

באתר הביקורות "Rotten Tomatoes", קיבל הסרט את הציון 88% על בסיס 354 ביקורות חיוביות, עם דירוג ממוצע של 7.8/10. בקונצנזוס של האתר נכתב כי ”כשהם מתנגדים לכוח המשיכה עם הצימוד הקסום בין סינתיה אריבו לאריאנה גרנדה, האומץ והקסם העצום של "מרשעת" מזמינים בהזמנה שאי-אפשר לעמוד בפניה לארץ עוץ.” באתר הביקורות המשוקללות "Metacritic", קיבל הסרט את הציון 73/100, על בסיס 61 ביקורות, דבר המצביע על ביקורות "חיוביות לרוב". צופים שנשאלו על ידי "CinemaScore" העניקו לסרט ציון ממוצע של "A", בעוד שאלו שנשאלו על ידי "PostTrak" העניקו לסרט את הציון 92% (בסך כולל), ו-80% מהנשאלים השיבו שהם "בהחלט ימליצו עליו" לצופים אחרים.
הסרט הוקרן לראשונה אך ורק עבור משפיענים, חברי האקדמיה האמריקאית לאמנויות ולמדעים ואנשי תעשיית הבידור במגרשי אולפני "סרטי יוניברסל" ב-16 באוקטובר 2024. התגובות הראשונות היו חיוביות ברובן, עם שבחים לביצועיהן של אריבו וגרנדה, עיבוד העלילה מהבמה למסך והתפאורה. בביקורת עבור "ואניטי פייר" ציין כריס מרפי כי גרנדה היא מועמדת מבטיחה לפרס אוסקר לשחקנית המשנה הטובה ביותר, וכתב: ”הדרך בה גלינדה פועלת בסיפור, זה כל כך מצחיק ויש כל כך הרבה רגעים קומיים, אבל ככל שהסיפור נמשך היא באמת הופכת לדמות תמימת-לב וממש סימפטית, ברור שזה רק חצי מהסיפור, אבל יש קשת קולנועית מלאה במערכה האחת הזו, בעוד אלפבה מסיימת אותה בהתנגדות לכוח המשיכה, גלינדה מסיימת אותה בצורה שזועקת "שחקנית המשנה הטובה ביותר".”
טורי קלמיטו וראיין ג'יי, מארחי הפודקאסט "Oz Talk with Ryan and Tori", שיבחו את התוספות שהוכנסו לעלילה בנימוק שהם מסייעים לשינוי הטון ה"תוסס" של הסרט לקראת הטון האפל יותר שיקבל החלק השני. הבלוגרית ג'אז טנגקיי כינתה את הסרט "יצירת מופת מוזיקלית שהיא הרבה יותר ממה שיכולנו לצפות אי-פעם" ושיבחה את מלאכת הבימוי של צ'ו, את ביצועיהם של השחקנים ואת התפאורות והתלבושות. העיתונאי סיימון תומפסון כינה אותו ”חזון מהמם לחלוטין. השחקניות הראשיות אריבו וגרנדה מנצחות עליו ביד רמה. על אף שאולי הוא לא יתקבל על ידי אנשים אנטי-מוזיקליים, חובבי הסוגה ואוזיאנים מושבעים יחגגו עליו.” בביקורת עבור "Deadline Hollywood" כינתה אנטוניה בלית' את הסרט "שיגעון מתחילתו ועד סופו" ו"תצוגה מענגת ומצחיק שמציגה את כישרונן של אריבו וגרנדה ואת יכולותיהן הקומיות הקורעות מצחוק. הן מגישות כל נאמבר עם הפתעות, תענוג ועומק אמיתי". העיתונאי סקוט מנזל התייחס לסרט כ"אחד העיבודים הטובים ביותר אי-פעם של מחזמר מברודוויי למסך הגדול". גם ארין סטקר מ-"IndieWire" שיבחה את הסרט, ובפרט את ביצועיה של גרנדה. גרגורי אלווד מ"הפלייליסט" סימן את גרנדה כגולת הכותרת של הסרט, וכתב עליה: ”המגה-כוכבת הפופ מספקת לעתים קרובות עומק מדהים לדמות שלה לפני שהיא קופצת לנאמבר מוזיקלי שיגרום לכם לגחך מאוזן לאוזן. אתם לא תאמינו למראה עיניכם.” בביקורתו עבור ה"וול סטריט ג'ורנל" כינה קייל סמית' אותו ”הסרט המשעשע ביותר של השנה והמחזמר ההוליוודי המסנוור ביותר מאז "שיקגו"”.
גם ביצועיו של ג'ונתן ביילי זכו לשבחי הביקורות; בין היתר כתבו פיטר בראדשו בביקורתו עבור "הגרדיאן" כי הוא "מפתיע בגניבת הסצנות השערורייתיית שלו בדמותו של פיירו ההטרו-קאמפי", ופיטר טראורס מ-"ABC News", כי ביצועיו הן "תצוגה וירטואוזית של שירה, ריקוד ומשחק". בביקורתה עבור "אנטרטיינמנט ויקלי", תיארה כריסטינה הולב את "Dancing Through Life", הנאמבר המוזיקלי של דמותו, בתור "ההישג המוזיקלי הגדול ביותר של העיבוד".
מנגד, בביקורתו של אודי הנדרסון עבור ה"בוסטון גלוב", הוא תיאר את הסרט כ"דוחה מבחינה ויזואלית" וכסרט ש"אינו יכול להתמודד עם השינויים הטונאליים שבו. הרצינות והקומדיה שבו הופכות לשותפות מוזרות ומורכבות." בביקורת דומה, כתבה כריסטי למייר מ"RogerEbert.com" כי ”כאשר הכל בו סובב סביב הספקטקליות של נאמברים גדולים ומנקרי-עיניים, הפריקוול הזה ל"הקוסם מארץ עוץ" מרגש, אלא שהדרך שבה צ'ו מגיש את התמות הרציניות יותר של הסרט הרבה פחות אפקטיבית.” ג'יימס בררדינלי מ-"ReelViews" ציין כי ”על אף של"מרשעת: חלק 1" יש נקודות שיא… נראה שיוצרי הסרט אימצו את המושג "ניפוח" כקריטריון חובה.”